b'\n_START_ARTICLE_\nRudolf St\xc3\xb6ger-Steiner von Steinst\xc3\xa4tten\n_START_SECTION_\nVojna karijera\n_START_PARAGRAPH_\nRudolf St\xc3\xb6ger-Steiner je ro\xc4\x91en kao Rudolf St\xc3\xb6ger 26. travnja 1861. u Pernegg an der Muru. St\xc3\xb6ger-Steinerov otac umro je kada je St\xc3\xb6ger-Steiner bio mlad, tako da se njegova majka ponovno udala za Josepha Steinera potpukovnika u austrijskoj vojsci koji je znatno utjecao na St\xc3\xb6ger-Steinerov razvoj. St\xc3\xb6ger-Steinerov o\xc4\x8duh je tako potaknuo njegovo pristupanje austrougarskoj vojsci 1878. organiziraju\xc4\x87i mu slu\xc5\xbebu kao kadetu u 9. lova\xc4\x8dkoj bojnoj u kojoj je i sam slu\xc5\xbeio. Navedeno je sprije\xc4\x8dilo da St\xc3\xb6ger-Steiner bude kao kao obi\xc4\x8dan vojnik upu\xc4\x87en u Bosnu kao ostali dragovoljci i kadeti. Umjesto toga, primljen je u kadetsku \xc5\xa1kolu u Liebenau. Nakon uspje\xc5\xa1nog zavr\xc5\xa1etka iste, od studenog 1880. sa \xc4\x8dinom poru\xc4\x8dnika slu\xc5\xbei u 9. lova\xc4\x8dkoj bojnoj. Poslije zavr\xc5\xa1etka Vojne akademije u Be\xc4\x8du, slu\xc5\xbei u sto\xc5\xbeerima 50. pje\xc5\xa1a\xc4\x8dke brigade, 8. brdske brigade i kona\xc4\x8dno 18. pje\xc5\xa1a\xc4\x8dke divizije. Tijekom slu\xc5\xbeenja u sto\xc5\xbeeru 18. pje\xc5\xa1a\xc4\x8dke divizije u svibnju 1890. promaknut je u \xc4\x8din satnika._NEWLINE_Godine 1891. St\xc3\xb6ger-Steiner je posvojen od strane svoga o\xc4\x8duha Josepha Steinera nakon \xc4\x8dega se po\xc4\x8dinje koristiti prezimenom St\xc3\xb6ger-Steiner. Joseph Steiner je u me\xc4\x91uvremenu dobio i plemi\xc4\x87ki naslov "von Steinst\xc3\xa4tten", dobiv\xc5\xa1i pritom u listopadu 1892. i dopu\xc5\xa1tenje da plemi\xc4\x87ki naslov nose i njegovi potomci. Te iste 1892. St\xc3\xb6ger-Steiner je u Grazu sklopio brak sa Mariom Link sa kojom je imao jednog sina koji je umro odmah nakon ro\xc4\x91enja, te jednu k\xc4\x87er._NEWLINE_Nakon slu\xc5\xbebe u sto\xc5\xbeeru 18. pje\xc5\xa1a\xc4\x8dke divizije, St\xc3\xb6ger-Steiner slu\xc5\xbei u sto\xc5\xbeerima I. i VIII. korpusa i nakratko, kao zapovjednik satnije, u 9. lova\xc4\x8dkoj bojnoj. Od 1896. slu\xc5\xbei kao predava\xc4\x8d taktike na Vojnoj akademiji u Be\xc4\x8du, gdje je u studenom 1899. unaprije\xc4\x91en u \xc4\x8din bojnika. Od 1901. slu\xc5\xbei u povjerenstvu koje je procjenjivalo sposobnosti vi\xc5\xa1ih \xc4\x8dasnika, dok je u svibnju 1903. promaknut u \xc4\x8din pukovnika. U o\xc5\xbeujku 1907. postaje zapovjednikom 74. pje\xc5\xa1a\xc4\x8dke pukovnije, da bi dvije godine poslije, u o\xc5\xbeujku 1909., dobio zapovjedni\xc5\xa1tvo nad 56. pje\xc5\xa1a\xc4\x8dkom brigadom smje\xc5\xa1tenom u G\xc3\xb6rzu. U studenom 1909. St\xc3\xb6ger-Steiner je unaprije\xc4\x91en u general bojnika, te u o\xc5\xbeujku 1910. postaje zapovjendikom Vojne \xc5\xa1kole za strijelce u Brucku an der Leithi. U srpnju 1912. postaje zapovjednikom 4. pje\xc5\xa1a\xc4\x8dke divizije, da bi u studenom te iste godine bio unaprije\xc4\x91en u \xc4\x8din podmar\xc5\xa1ala.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata 4. pje\xc5\xa1a\xc4\x8dka divizija kojom je zapovijedao St\xc3\xb6ger-Steiner nalazila se u sastavu 4. armije kojom je zapovijedao Moritz von Auffenberg. Zapovijedaju\xc4\x87i 4. pje\xc5\xa1a\xc4\x8dkom divizijom St\xc3\xb6ger-Steiner sudjeluje u Bitci kod Krasnika i Bitci kod Komarowa nakon \xc4\x8dega se sa divizijom povla\xc4\x8di prema Tuckowu. U studenom 1914. 4. pje\xc5\xa1a\xc4\x8dka divizija je premje\xc5\xa1tena u sastav 1. armije gdje sudjeluje u borbama oko Krakowa nakon \xc4\x8dega je divizija poja\xc4\x8dana, te nazvana Kombiniranom divizijom St\xc3\xb6ger-Steiner. U svibnju 1915. St\xc3\xb6ger-Steiner sudjeluje u ofenzivi Gorlice-Tarnow u kojoj njegova divizija prelazi Vislu i zauzima Anapol i Josefow._NEWLINE__NEWLINE_St\xc3\xb6ger-Steiner je u rujnu 1915. premje\xc5\xa1ten na Talijansko boji\xc5\xa1te gdje postaje zapovjednikom XV. korpusa zamijeniv\xc5\xa1i na tom mjestu Vincenza Foxa. Zapovijedaju\xc4\x87i XV. korpusom sudjeluje u osam bitaka na So\xc4\x8di za \xc5\xa1to je vi\xc5\xa1estruko odlikovan. U me\xc4\x91uvremenu je, u studenom 1915. promaknut u \xc4\x8din generala pje\xc5\xa1a\xc5\xa1tva._NEWLINE_U travnju 1917. St\xc3\xb6ger-Steiner je od strane cara Karla I. imenovan ministrom rata zamijeniv\xc5\xa1i na tom mjestu Alexandera von Krobatina. St\xc3\xb6ger-Steiner je reorganizirao cijelo ministarstvo ukidaju\xc4\x87i i spajaju\xc4\x87i upravne odjele i stvaraju\xc4\x87i nove. U travnju 1918. uzdignut je u baruna, da bi 11. svibnja 1918. bio promaknut u \xc4\x8din general pukovnika.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata St\xc3\xb6ger-Steiner je od strane austrijskih vlasti umirovljen s 1. prosincem 1918. godine. Pogor\xc5\xa1ana zdravstvenog stanja povukao se u Graz gdje je i preminuo 12. svibnja 1921. godine u 60. godini \xc5\xbeivota,'